Feri Lainšček

**MOJA SLOVENIJA**

Nad morjem dviga se pogled z gora,

med griči spušča se do ravnega,

z občutkom lepega gre do srca –

moja Slovenija, pozdravljena.

V dvojini rima se in se smehlja,

spreminja v pesem se in se igra,

odpira vrata vsa –  je kdo doma? –

moja Slovenija, pozdravljena.

Daljav dotika se kot mavrica,

na pot odpravlja se, je brez meja,

a zmeraj vrača se kot lastovka,

moja Slovenija, pozdravljena.

Za mizo vabi te, te potreplja,

kot bratu vse ti da, se ne proda,

zdravica dviga se – izpij do dna! –

moja Slovenija, pozdravljena.